  Анжелика Тихонова корреспондент 29-тӥ тулыспалэ Ижкарысь ыбылӥськонъя но спортъя генерал-майор Александр Демидов нимо огъетын таза улонэз но биатлонэз гажасьёс понна «Калашников биатлон фест» сяме пырем ӵошатсконъёс ортчозы. Со сярысь Удмуртиысь тӧролэн но кивалтэтлэн пресс-службазы ивортэ. Ӵошатсконъёсы пыриськисьёс БИ-7-5 винтовкаосысь кык пол ыбылӥськыса 4 но ӝыны иськемез ортчоно луозы Вожвылъяськонэ 18 ареслэсь бадӟым муртъёс пыриськыны быгато, сьӧразы эм справкалы луыны кулэ. Ужрадлэн радлыкез: 08:00-11:30 – мандат ӧрилэн ужез, спортсменъёсты пусъён, стартэ номеръёсты люкылон; 09:00-11:30 – спортсменъёслы ыбылӥськонъя тренировка; 12:00 – ужрадэз усьтон; 12:20 – ӵошатсконъёслэн кутсконзы; 15:30 – вормисьёсты пусъён. Пыр-почгес ивор тодыны но ӵошатсконъёсы гожтӥськыны  луэ. Куноос но висисьёс понна ӵошатсконъёсты бадӟым экранъёсын вылын возьматозы, озьы ик соос понна фуд-корт ужалоз, шунтӥськыны шатёр пуктозы. Нунал ӵоже ӧртэм шудонъёс, шулдыръяськонъёс радъямын луозы: спортысь кизилиосын автограф-сессия; сцена вылын шоу-программа; артистъёслэн возьматонзы; синпель кузьымъёс понна вожввылъяськонъёс; аттракционъёс; ыбылӥськон инты (пневматика, фаертаг, лазер тир); Куноослы ужрадэ пырон дунтэк луоз. Ӵошатсконъёс ортчон интыозь Ижкарлэн шорысьтыз трансфер радъялозы Тодэ вайытом, кылем арын «Калашников биатлон фест» южтолэзе ортчиз, со 400 пала спортсменъёсты но 5 сюрс пала висисьёсты люказ. Нош толсуре «Ижевская винтовка» ӵошатсконъёсы улсын спортэз гажасьёс понна радъям вожвылъяськонэ Удмуртиысь но Росси улосвылъёсысь 260-лэсь трос адями пыриськиз. Тегъёс: Спорт Ижкар Биатлон Удмуртия МихаилКалашников  